Rådets holdning med henblik på vedtagelse af Europa-Parlamentets og Rådets forordning om ændring af forordning (EF) nr. 1342/2008 af 18. december 2008 om fastlæggelse af en langsigtet plan for torskebestande og for fiskeri efter disse bestande

2012/0236 (COD)

MEDDELELSE FRA KOMMISSIONEN TIL EUROPA-PARLAMENTET



i henhold til artikel 294, stk. 6, i traktaten om Den Europæiske Unions funktionsmåde



vedrørende

Rådets holdning med henblik på vedtagelse af Europa-Parlamentets og Rådets forordning om ændring af forordning (EF) nr. 1342/2008 af 18. december 2008 om fastlæggelse af en langsigtet plan for torskebestande og for fiskeri efter disse bestande

1.Baggrund

Forslag fremsendt til Europa-Parlamentet og Rådet

(dokument COM(2012) 498 final – 2012/236 COD): den 12. september 2012. Udtalelse afgivet af Det Europæiske Økonomiske og Sociale Udvalg: den 12. december 2012. Europa-Parlamentets førstebehandlingsholdning vedtaget: den 11. juni 2013. Ændret forslag fremsendt: den 3. oktober 2016. Rådets holdning vedtaget: den 29. september 2016.

2.Formålet med Kommissionens forslag

I 2008 blev Rådets forordning (EF) nr. 1342/2008 ("genopretningsplanen for torsk") vedtaget. Planen omfattede Nordsøen og visse tilstødende farvande (Kattegat, Skagerrak, den østlige del af Den Engelske Kanal, farvandene vest for Skotland og Det Irske Hav). De væsentligste elementer i planen var regler for fastsættelse af samlede tilladte fangstmængder (TAC'er) og en fiskeriindsatsordning, der begrænsede den tid, fiskere må opholde sig på havet. Fiskeriindsatsbegrænsningerne blev på det tidspunkt betragtet som et nødvendigt reguleringsinstrument i tillæg til fastsættelse af fangstbegrænsninger i form at TAC'er (samlede tilladte fangstmængder) for at reducere udsmid af fisk. Planen omfattede på hinanden følgende og til tider drastiske reduktioner i fiskeriindsatsen.

I 2012 foreslog Kommissionen en ændring af Rådets forordning (EF) nr. 1342/2008 for at afhjælpe visse mangler i planen, samtidig med at dens væsentligste elementer blev bibeholdt. Forslaget var baseret på artikel 43, stk. 2, i traktaten om Den Europæiske Unions funktionsmåde og indeholdt desuden en bestemmelse, som ville gøre det muligt for Rådet at vedtage ikke at foretage en årlig tilpasning af fiskeriindsatsen efter fire på hinanden følgende reduktioner.

Rådet indtog en anden holdning til forholdet mellem artikel 43, stk. 2 og 3, i traktaten om Den Europæiske Unions funktionsmåde, og Rådet udskilte visse elementer fra Kommissionens forslag (artikel 9 og 12) og vedtog - på grundlag af artikel 43, stk. 3, i traktaten om Den Europæiske Unions funktionsmåde - en tilsvarende forordning om ændring af genopretningsplanen for torsk (Rådets forordning (EU) nr. 1243/2012) uden inddragelse af Europa-Parlamentet. I forordningen om ændring af genopretningsplanen for torsk var reglen om ikke at foretage en årlig tilpasning af fiskeriindsatsen efter fire på hinanden følgende reduktioner bibeholdt.

Europa-Parlamentet og Kommissionen indledte en retssag om denne rådsafgørelse, idet de hævdede, at ændringen af genopretningsplanen for torsk skulle have været vedtaget efter den almindelige lovgivningsprocedure under fuld inddragelse af Europa-Parlamentet i henhold til artikel 43, stk. 2, i traktaten om Den Europæiske Unions funktionsmåde og ikke af Rådet alene i henhold til artikel 43, stk. 3, i traktaten om Den Europæiske Unions funktionsmåde.

Med sin dom i af 1. december 2015 i de forenede sager C-125/13, Europa-Parlamentet mod Rådet, og C-125/13, Kommissionen mod Rådet, annullerede Domstolen den pågældende rådsafgørelse, men opretholdt dens virkninger endnu et år, således at en ny forordning - baseret på det korrekte retsgrundlag, artikel 43, stk. 2, i traktaten om Den Europæiske Unions funktionsmåde - kunne vedtages inden for denne frist.

Da Domstolen tillod, at virkningerne af den annullerede rådsafgørelse blev opretholdt i endnu et år, var det nødvendigt at fortsætte forhandlingerne på grundlag af ovennævnte COM-forslag, da der ikke var tilstrækkelig tid til at udarbejde et nyt forslag og vedtage det inden for et år.

Omstændighederne havde imidlertid ændret sig, siden COM-forslaget blev fremsat i 2012. Med den nye grundforordning for den fælles fiskeripolitik (forordning (EU) nr. 1380/2013) er der indført en forpligtelse til senest i 2019 at lande alle fangster af arter, der er underlagt fangstbegrænsninger ("landingsforpligtelsen"), som forpligter fiskere til at stoppe udsmid og trække alle deres fangster fra deres kvoteandele (de progressive ikrafttrædelsesdatoer for forpligtelsen afhænger af fiskeriet og de arter, der definerer fiskeriet). Hvor landingsforpligtelsen finder anvendelse, er fiskeriindsatsordningen, som også har til formål at reducere udsmid, nu blevet et unødvendigt ekstra reguleringsniveau. Derfor besluttede Kommissionen i sit forslag til en forvaltningsplan for Østersøen (COM(2014) 614) at gå bort fra fiskeriindsatsordningen.

Med den nye grundforordning blev der desuden indført en bestemmelse, som forpligter Rådet til at fastsætte TAC'er på grundlag af MSY-tilgangen (maksimalt bæredygtigt udbytte). Dette bliver reglerne for fastsættelse af TAC'er i genopretningsplanen for torsk forældede.

3.Bemærkninger til Rådets holdning

3.1. Generelle bemærkninger til Rådets holdning:

Rådets holdning afspejler den politiske aftale, som blev indgået af Europa-Parlamentet og Rådet den 29. juni 2016. Kommissionen kan tilslutte sig denne aftale.

3.2. Europa-Parlamentets ændringsforslag ved førstebehandlingen:

Under forhandlingerne har Europa-Parlamentet revideret sin holdning. Derfor blev den førstebehandlingsholdning, som Europa-Parlamentet vedtog den 11. juni 2013, betragtet som mindre relevant for forhandlingerne.